PRILOGA 3:

PREDLOG

(EVA 2017-2611-0064)

|  |
| --- |
| ZAKON O SOCIALNEM VKLJUČEVANJU INVALIDOV |
| I. UVOD |
| 1. OCENA STANJA IN RAZLOGI ZA SPREJEM PREDLOGA ZAKONA |
| Republika Slovenija (v nadaljnjem besedilu: RS) je pravna in socialna država, v kateri se zavedamo, da morata ekonomski in socialni razvoj hoditi z roko v roki, zato posebno pozornost namenjamo tudi zagotavljanju enakopravnega uživanja vseh človekovih pravic in temeljnih svoboščin invalidov. Tako je že v Ustavi Republike Slovenije (v nadaljnjem besedilu: Ustava RS) zapisano, da so v RS »vsakomur zagotovljene enake človekove pravice in temeljne svoboščine, ne glede na narodnost, raso, spol, jezik, vero, politično ali drugo prepričanje, gmotno stanje, rojstvo, izobrazbo, družbeni položaj, invalidnost ali katerokoli drugo osebno okoliščino« (14. člen). Načelo socialne države je, kolikor se nanaša na socialne interese invalidov kot ene izmed ogroženih skupin prebivalstva, izpeljano v 52. členu Ustava RS, ki določa, da je »invalidom v skladu z zakonom zagotovljeno varstvo ter usposabljanje za delo. Otroci z motnjami v telesnem ali duševnem razvoju ter druge huje prizadete osebe imajo pravico do izobraževanja in usposabljanja za dejavno življenje v družbi. Izobraževanje in usposabljanje iz prejšnjega odstavka se financira iz javnih sredstev«. Ob tem velja še poudariti, kar ugotavlja tudi Ustavno sodišče Republike Slovenije (v nadaljnjem besedilu: Ustavno sodišče) v odločbi št. 122/2007 z dne 28. 12. 2007, da je pravica do posebnega varstva invalidov, kot posebna človekova pravica, pravica pozitivnega statusa, s katero se je država zavezala, da bo vodila aktivno invalidsko politiko in v njenem okviru sprejela različne ukrepe, s ciljem izboljšati položaj invalidov v družbi. Zato je pravica invalidov do posebnega varstva zbir različnih pravic invalidov. Med drugim se tako prekriva tudi s pravico invalidov do socialne varnosti iz 50. člena Ustave RS, kot tudi z njihovo pravico do osebnega dostojanstva in varnosti iz 34. člena Ustave RS ter s pravico do nedotakljivosti njihove telesne in duševne celovitosti iz 35. člena Ustave RS.  Konvencija o pravicah invalidov (v nadaljnjem besedilu: konvencija) zavezuje države pogodbenice – RS je konvencijo ratificirala leta 2008 – »da bodo zagotovile in spodbujale polno uresničevanje vseh človekovih pravic in temeljnih svoboščin za vse invalide brez kakršne koli diskriminacije zaradi invalidnosti«. V nadaljevanju nato konvencija postavi zaveze za države pogodbenice, za   * »ustrezne ukrepe, s katerimi invalidom zagotovijo, da imajo enako kot drugi dostop do fizičnega okolja, prevoza, informacij in komunikacij, vključno z informacijskimi in komunikacijskimi tehnologijami in sistemi, ter do drugih objektov, naprav in storitev, ki so namenjene javnosti«; * »ustrezne ukrepe, da invalidom zagotovijo dostop do pomoči, ki jo potrebujejo pri uveljavljanju pravne sposobnosti«; * uveljavljanja pravice »do spoštovanja telesne in duševne integritete«; * priznavanje pravice »do svobode gibanja, svobode pri izbiri prebivališča in državljanstva«; * priznavanje pravice, »da živijo v skupnosti in enako kot drugi odločajo ter sprejemajo učinkovite in ustrezne ukrepe, ki jim omogočajo polno uživanje te pravice ter polno vključenost v skupnost in sodelovanje v njej, ter zagotavljajo,   da:   1. imajo invalidi enako kot drugi možnost izbrati stalno prebivališče in se odločiti, kje in s kom bodo živeli in jim ni treba bivati v posebnem okolju; 2. imajo invalidi dostop do različnih storitev na domu ter bivalnih in drugih podpornih storitev v skupnosti, vključno z osebno pomočjo, potrebno za življenje in vključitev v skupnost ter za preprečevanje osamljenosti ali izločevanja iz skupnosti«;  * pravico do spoštovanja zasebnosti, doma in družine; * zagotavljanja vključujočega izobraževalnega sistema na vseh ravneh in vseživljenjskega učenja; * pravico do dela enako kot drugi, kar vključuje pravico do možnosti za preživljanje s svobodno izbranim ali sprejetim delom na trgu dela in v delovnem okolju, ki je odprto, vključujoče in dostopno invalidom« ter * pravico do ustrezne življenjske ravni, kar vključuje ustrezno prehrano, oblačila in stanovanje, in do nenehnega izboljševanja življenjskih razmer.   Raziskovalci ugotavljajo, da so osebe z motnjami v duševnem razvoju pogosto med najbolj stigmatiziranimi in se srečujejo z veliko ovirami pri uresničevanju osnovnih človekovih pravic. Posebej velja v kontekstu obravnavane problematike na tem mestu izpostaviti področje dela in zaposlovanja, bivanja v ustanovah in storitev socialnega vključevanja za samostojno življenje. Tako na primer ugotavljajo, da države, ki sledijo konceptu neodvisnega življenja invalidov, poskušajo oblikovati celovit in skladen model invalidskega varstva, ki zajema ukrepe na številnih področjih. Socialni model skrbi, ki je še posebej močno razvit na Švedskem, Nizozemskem in v Veliki Britaniji, poleg državnih denarnih pomoči omogoča tudi spodbudno okolje za čim večjo socialno vključenost invalidov na vseh področjih življenja. Socialni model se torej ne osredotoča le na prikrajšanega in izključenega posameznika, temveč tudi na spodbujanje strukturnih sprememb, ki presegajo diskriminacijo in omogočajo večjo socialno vključenost. Zato države poleg spodbud na področju zaposlovanja zagotavljajo tudi sredstva za različne skupnostne službe in programe, ki nudijo nastanitev in podporo za življenje v skupnosti.    Poleg naštetih razlogov za sprejetje novega zakona, ki bo nadomestil Zakon o družbenem varstvu duševno in telesno prizadetih oseb (Uradni list SRS, št. 41/83, Uradni list RS, št. 114/06 – ZUTPG, 122/07 – odl. US, 61/10 – ZSVarPre in 40/11 – ZSVarPre-A; v nadaljnjem besedilu: ZDVDTP), velja še enkrat izpostaviti odločbo Ustavnega sodišča št. 122/2007 z dne 28. 12. 2007. Ustavno sodišče pojasnjuje, da ima zakonodajalec pri urejanju invalidskega varstva široko polje proste presoje. Vendar zakonodajalčeva normativna dejavnost kljub temu ni povsem neomejena. Vsaka človekova pravica ima namreč svoje ustavno zagotovljeno jedro, v katerega zakonodajalec ne sme poseči. V primeru invalidov je po oceni Ustavnega sodišča potrebno izhajati iz namena ureditve posebnih pravic invalidov. Ustavno sodišče pojasnjuje, da je namen takšne posebne ureditve… lahko le v tem, da se invalidom poleg splošnih pravic zagotavljajo še dodatne, posebne pravice, ki so utemeljene prav v posebnih osebnih okoliščinah invalidov, zaradi katerih so prikrajšani pri uživanju določenih dobrin ali jim je oteženo uresničevanje določenih pravic. Posebna ustavna ureditev varstva invalidov je namreč posledica spoznanja, da so za zagotovitev enakih dejanskih možnosti in njihovega enakega obravnavanja potrebni tudi aktivni ukrepi, ki naj odpravijo, premostijo ali vsaj zmanjšajo ovire za njihovo neodvisno življenje ter za enakopravno vključitev v družbo in delo. S takšnimi ukrepi, ki so prepuščeni avtonomnemu odločanju zakonodajalca, skuša ta zmanjšati odvisnost invalidov od raznih oblik socialne pomoči in jim zagotoviti možnost za samostojno življenje v skupnosti ter za aktivno vključevanje v družbo. Vendar pa zagotavljanje možnosti za dostojno življenje najprej pomeni zagotavljanje določenih minimalnih pogojev za preživetje. V nadaljevanju nato Ustavno sodišče še poudari, da je z vidika ustavnih zahtev bistveno, ali država obravnavani skupini invalidov z vsemi razpoložljivimi ukrepi socialnega varstva zagotavlja osnovno preživetje, potrebno za zagotovitev njihovega osebnega dostojanstva.  Ravno tako se s predlogom Zakona o socialnem vključevanju invalidov (v nadaljnjem besedilu: ZSVI) izpolnjujejo cilji Akcijskega programa za invalide 2014 - 2021, ki ga je Vlada Republike Slovenije sprejela 9. januarja 2014 in ki med drugimi v 2., 4., 5., 6. in 12. cilju določa, da naj bi država sprejela tudi naslednje ukrepe:   * zagotavljanje možnosti invalidom, da samostojno izbirajo obliko svojega bivanja ter kje in s kom bodo živeli; * zagotavljanje možnosti, da se osebe z zmerno, težjo in težko motnjo v duševnem razvoju vključujejo v vse ravni posebnega programa vzgoje in izobraževanja (tudi na ravni usposabljanja za življenje in delo); * vzpostavljanje sistema, ki bo omogočal prehod invalida iz statusa uživalca socialnih pravic v status iskalca zaposlitve ali zaposlene osebe in nazaj (omogočiti invalidom mirovanje pridobljenih pravic po Zakonu o družbenem varstvu duševno in telesno prizadetih oseb); * zagotavljanje primernega minimalnega denarnega prejemka invalidom, ki živijo v ustanovi in nimajo lastnih dohodkov; * zagotavljanje posebno ranljivim skupinam invalidov, npr. invalidnim ženskam, starejšim in težjim invalidom, dostop do mehanizmov za večanje socialne varnosti in zmanjšanje tveganja revščine; * zagotavljanje programov in storitev za pomoč invalidom in njihovo samopomoč glede odkrivanja, razreševanja in preprečevanja nasilja nad njimi.   V RS je približno 160.000 invalidov - vključujoč tudi otroke s posebnimi potrebami – ki imajo z odločbo pristojnega organa priznan status invalida, to je med 8% in 9% vsega prebivalstva. Med njimi prevladujejo moški (pribl. 60% vseh invalidov, med vojnimi invalidi kar 85%), starejše osebe (pribl. 40% vseh invalidov je starejših od 56 let, med vojnimi invalidi je takih več kot 87 %) in gibalno ovirane osebe . Med invalidi prevladujejo osebe s statusom delovnega invalida (pribl. 85% vseh invalidov), invalidov s statusom po ZDVDTP pa je približno 7.600 oziroma 5% vseh invalidov. Ob tem velja opozoriti, da je v RS še okvirno vsaj 5% prebivalstva z dolgotrajnimi telesnimi, duševnimi, intelektualnimi ali senzoričnimi okvarami, ki jih v povezavi z različnimi ovirami lahko omejujejo, da bi enako kot drugi polno in učinkovito sodelovali v družbi, pa zato, ker ne izpolnjujejo zakonskih pogojev, nimajo priznanega statusa invalida in na tej osnovi različnih pravic.  ZDVDTP, ki ga bo ZSVI nadomestil, zagotavlja zmerno, težje in težko duševno ter najtežjo telesno prizadetim osebam, ki se ne morejo usposobiti za samostojno življenje in delo in pri katerih je ugotovljeno, da je prizadetost nastala v otroški oziroma mladostni dobi do dopolnjenega 18. leta starosti oziroma v času rednega šolanja, vendar najdlje do dopolnjenega 26. leta starosti, naslednje oblike družbenega varstva:   * varstvo v splošnih ali posebnih socialnih zavodih, * varstvo v drugi družini, * nadomestilo za invalidnost in * dodatek za tujo nego in pomoč.   Podatki o razpoložljivih kapacitetah v socialno varstvenih zavodih in pri koncesionarjih kažejo, do so kapacitete glede na število potencialnih uporabnikih socialno varstvenih storitev bistveno prenizke. Sodobni trendi v Evropski uniji spodbujajo deinstitucionalizacijo v smislu bivanja čim večjega števila invalidov, tudi najtežjih, v skupnosti, torej v okolju, ki je vključujoče za vse. Seveda pa je potrebno ob tem zagotoviti ustrezno podporno okolje, saj je bivanje najtežjih invalidov v skupnosti brez ustrezne podpore onemogočeno. |
| 2. CILJI, NAČELA IN POGLAVITNE REŠITVE PREDLOGA ZAKONA |
| 2.1 Cilji |
| Namen predloga ZSVI je zagotoviti polnoletnim osebam, ki si zaradi svoje invalidnosti ne morejo same zagotavljati socialne varnosti in se vključevati v družbo, pravico do nadomestila, pravico do dodatka za pomoč in postrežbo in storitev socialnega vključevanja za sodelovanje ter vključenost v družbo. Z zagotovitvijo nadomestila, dodatka za pomoč in postrežbo in storitev socialnega vključevanja se invalidom omogoča, da živijo v skupnosti – če je le možno, s primerno podporo v domačem okolju - in enako kot drugi ljudje odločajo o svojem življenju na vseh ravneh, kjer to zmorejo oziroma dobijo storitve socialnega vključevanja povsod tam, kjer jih potrebujejo, ustrezno svetovanje in pomoč pri odločanju.  Temeljni cilj je z ustreznimi ukrepi na področju izobraževanja, kulture, dostopnosti, samoorganiziranja ... implementirati konvencijo. |
| 2.2 Načela |
| Nadomestilo in storitve socialnega vključevanja iz predloga ZSVI temeljijo na načelih zapisanih v konvenciji:   * spoštovanje prirojenega dostojanstva, osebne samostojnosti, ki vključuje svobodo izbire, in neodvisnost posameznikov; * nediskriminacija; * polno in učinkovito sodelovanje in vključenost v družbo; * spoštovanje različnosti in sprejemanje invalidov kot dela človekove raznolikosti in humanosti; * enakost možnosti; * dostopnost; * enake možnosti za moške in ženske; * spoštovanje razvojnih sposobnosti invalidnih otrok ter spoštovanje pravice invalidnih otrok do ohranitve njihove identitete   in na naslednjih načelih:   * celovitosti podpor, * individualiziranem pristopu, * interdisciplinarnosti in * aktivni vlogi upravičencev.   Našteta načela nalagajo državi obvezo, da si prizadeva zagotoviti pogoje na podlagi katerih bo invalidom dejansko zagotovljena pravica do ustrezne življenjske ravni, omogočena možnost izbire stalnega bivališča, omogočeno doseganje in ohranjanje največje mogoče samostojnosti in polne telesne, duševne, socialne in poklicne sposobnosti ter polna vključenost in sodelovanje na vseh življenjskih področjih, omogočeno delo v okolju, ki je odprto, vključujoče in dostopno, omogočen starejšim invalidom dostop do socialnega varstva oziroma primernega institucionalnega varstva. |
| 2.3 Poglavitne rešitve |
| 1. *Predstavitev predlaganih rešitev:*   ZSVI nadomešča ZDVDTP iz leta 1983. Skupaj z Zakonom o izenačevanju možnosti invalidov (Uradni list RS, št. 94/10, 50/14 in 32/17), drugimi predpisi s področja socialnega in invalidskega varstva ter predlogom zakona, ki bo urejal dolgotrajno oskrbo in osebno asistenco, ustvarja pogoje za celostno in usklajeno reševanje ključnih zadev, pomembnih za uveljavljanje človekovih pravic skupine invalidov, ki potrebujejo več storitev socialnega vključevanja oziroma si ne morejo sami zagotavljati socialne varnosti z delom in zaposlitvijo.  Poglavitne rešitve predloga zakona se tako nanašajo na:   * uveljavljanje pravice do nadomestila za invalidnost ter dodatka za pomoč in postrežbo; * možnosti uveljavljanja storitev socialnega vključevanja; * možnosti zaposlovanja; * opredelitev postopka za uveljavljanje pravic.  1. *Način reševanja:*   S predlaganim zakonom se ureja status in pravice najtežjih invalidov v Republiki Sloveniji. Primerjalno z veljavno zakonodajo se širi krog upravičencev, tako, da poleg oseb z zmernimi, težjimi in težkimi motnjami v duševnem razvoju in najtežje gibalno oviranih oseb lahko pridobijo status invalida po zakonu tudi osebe z avtističnimi motnjami, ki imajo hudo obliko neprilagojenega vedenja, ki jim onemogoča samostojno življenje in pridobivanje sredstev za preživljanje, gluhoslepe osebe in osebe z zmerno do hudo možgansko poškodbo ali okvaro. Vsi invalidi, ki pridobijo status invalida po zakonu, imajo pravico do socialno varstvenih storitev v skladu z Zakonom o socialnem varstvu ter do storitev socialnega vključevanja, pravico do nadomestila za invalidnost in pravico do dodatka za pomoč in postrežbo. Ko bo novi zakon v celoti stopil v veljavo, bo prenehal veljati ZDVDTP.   1. *Normativna usklajenost predloga zakona:*   Predlog zakona je usklajen z veljavnim pravnim redom Republike Slovenije, predvsem pa predlog zakona implementira temeljni namen Konvencije o pravicah invalidov: »Uresničevanje pravice do dostojanstva, enakega obravnavanja, samostojnega življenja in sodelovanja invalidov v družbi.«.   1. *Usklajenost predloga zakona:*   Predlog zakona je bil 21. 12. 2017 objavljen na e-demokraciji. Javna obravnava je trajala 30 dni, do 21. 1. 2018.  Pri pripravi predloga zakona je sodelovala delovna skupina za pripravo strokovnih izhodišč novega predpisa o socialnem vključevanju.  V času javne obravnave smo prejeli ....  Predlog zakona je usklajen tudi z:   * Ministrstvom za finance, * Službo Vlade RS za zakonodajo * Informacijskim pooblaščencem |
| 3. OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA |
| ZSVI ima neposredne finančne posledice za proračun Republike Slovenije. Za njegovo izvajanje bo tako treba zagotoviti sredstva za:   1. Nadomestilo za invalidnost - v letu 2017 je prejemalo nadomestilo približno 5.600 upravičencev in se bo povečalo za osebe z možgansko poškodbo ali okvaro, za osebe z najtežjimi avtističnimi motnjami in za gluhoslepe osebe, ki ne prejemajo nadomestila po drugih predpisih. Ocenjuje se, da naj bi bilo vsako leto približno 100 novih upravičencev. 2. Dodatek za pomoč in postrežbo – ta naj bi se izenačil z višino dodatka za pomoč in postrežbo po predpisih, ki urejajo pokojninsko in invalidsko zavarovanje. 3. Storitve socialnega vključevanja - je potrebno še razviti in pilotirati in je uveljavitev tega dela zakona predvidena šele v letu 2022.   Na letnem nivoju je za izvajanje ZDVDTP potrebnih cca. 36 mio EUR iz naslova nadomestila za invalidnost. Večina prejemnikov nadomestila bi lahko skladno z Zakonom o socialno varstvenih prejemkih uveljavljala tudi varstveni dodatek vendar ga je v letu 2017 le cca. 1600 prejemnikov nadomestila za invalidnost. Predpostavljamo, da večina prejemnikov nadomestila za invalidnost oziroma njihovih staršev ali skrbnikov ni bila seznanjena s spremembo zakonodaje, po kateri varstveni dodatek ni več vračljiv prejemek. V kolikor bi varstveni dodatek uveljavljali vsi prejemniki nadomestila za invalidnost, bi to na letni ravni pomenilo 7 mio EUR. Dejansko bo za izvajanje zakona v leti 2019 potrebno zagotoviti dodatnih 7 mio EUR.  Predlog zakona nima finančnih posledic na druga javno finančna sredstva. |
| 4. NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET |
| Sredstva so zagotovljena na naslednjih proračunskih postavkah:   * 3563 - Transferji za varstvo telesno in duševno prizadetih oseb   V letu 2017 je 1.688 prejemnikov nadomestila za invalidnost uveljavljalo in prejemalo tudi varstveni dodatek, ki ni več vračljiv socialni transfer. Pričakujemo, da bo v letu 2018 varstveni dodatek uveljavljalo dodatnih 2.683 prejemnikov nadomestila za invalidnost. V letu 2019, ko se bo dvignilo nadomestilo za invalidnost, prejemniki nadomestila ne bodo več upravičeni do varstvenega dodatka. Tako bomo na PP 3562 - Transferji za socialno ogrožene prihranili 6. mio eur. Dodatno se bodo izdatki na isti proračunski postavki zmanjšali še za 7,7 mio eur, saj pričakujemo, da se bo zaradi pozitivnih učinkov socialne aktivacije zmanjšal strošek denarnih socialnih pomoči. S tem bomo na PP 3562 - Transferji za socialno ogrožene, prihranili 14 mio eur in bomo sredstva prerazporedili na PP 3563 - Transferji za varstvo telesno in duševno prizadetih oseb. |
| 5. PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE |
| Uskladitev s pravnim redom EU ni potrebna.  Predlog ZSVI je usklajen s splošno veljavnimi načeli mednarodnega prava in konvencije, ki zavezujejo Republiko Slovenijo.  Vse izbrane države so na strukturni ravni naredile konceptualni premik od tradicionalnega sistema zagotavljanja finančnih podpor k zagotavljanju človekovih pravic. Politike držav zato temeljijo na konceptualnih izhodiščih, kot so nediskriminacija, enake možnosti, integracija in neodvisno življenje. Ta konceptualna izhodišča regulirajo vsa področja življenja (zaposlovanje, izobraževanje, bivanje, javni prevoz itd.) praviloma v več področnih zakonih in ne le v enem zakonu, ki bi v celoti določal položaj invalidov. Ob tem pa vendarle velja poudariti, da izbrane države največ pozornosti in spodbud namenjajo področju zaposlovanja invalidov. Ravno zaposlovanje omogoča največ priložnosti za enake možnosti (lasten zaslužek, finančna neodvisnost, večja družbena neodvisnost ipd.). Drugo –tradicionalno – področje podpor invalidom pa so finančne podpore v obliki invalidnin, ipd.  **1 Avstrija**  Osebe, ki so v Avstriji vključene v varstveno delovne centre, imajo podoben pravno-formalni status kot uporabniki storitve vodenja varstva in zaposlitve pod posebnimi pogoji v Republiki Sloveniji.  Uporabniki socialno varstvene storitve ne prejemajo plače, ampak nagrado, ki ne presega minimalne plače. Običajno se vključeni v varstveno delovne centre (v nadaljnjem besedilu: VDC) ne zaposlujejo na trgu dela, saj v tem primeru izgubijo socialne prejemke, do katerih so upravičeni. Nekateri uporabniki VDC ob pomoči mentorja delajo izven prostorov VDC-ja in sicer gre za lažja dela, za katera dobijo plačilo v višini do 415 EUR mesečno. Ob tem ohranjajo socialne prejemke.  Osebe, ki ob pomoči mentorja opravljajo lažja dela izven prostorov VDC, so upravičene do dopusta, bolniške odsotnosti in odpravnine, glede na kolektivno pogodbo za posamezno panogo pa tudi do regresa in božičnice, ki se ne vštevata v mesečni dohodek. Delodajalec, pri katerem uporabnik VDC-ja opravlja lažje delo, mora osebo nezgodno zavarovati in prijaviti v zdravstveno zavarovanje.  **2. Irska**  Osebe, ki se zaradi invalidnosti, bolezni ali poškodbe ne morejo zaposliti, prejemajo dodatek za invalidnost. Pogoj za pridobitev dodatka je ocena, da bo takšno stanje trajalo vsaj eno leto. Dodatek pripada osebam v starosti od 16 do 66 let, kasneje pa lahko zaprosijo za državno pokojnino. Višina dodatka za invalidnost je odvisna od socialnega položaja prejemnika in njegovega gospodinjstva, največ pa lahko prejmejo 752 EUR mesečno. Upravičenci do dodatka za invalidnost imajo brezplačen javni prevoz, dodatek za ogrevanje in paket dodatkov, vezanih na gospodinjstvo. Opravljajo lahko rehabilitacijsko delo, ki vključuje tudi možnost samozaposlitve, pri čemer mesečni zaslužek v višini do 480 EUR ne vpliva na višino in prejemanje dodatka za invalidnost. Če zaslužijo do 1.400 EUR na mesec, se pri izračunu višine dodatka za invalidnost upošteva 50% dohodka. Dohodek, višji od 350 EUR na teden, se v celoti upošteva pri izračunu višine dodatka za invalidnost. Prejemniki dodatka za invalidnost, ki se vključijo v rehabilitacijske programe, poleg dodatka za invalidnost prejmejo še dodatek za rehabilitacijo v višini 127 EUR na mesec.  Irska vlada je leta 2015 sprejela "Celostno zaposlovalno strategijo za ljudi z invalidnostmi za obdobje 2015 - 2024" katere cilj je, da se invalidom, ki lahko in želijo delati delo, izplača oziroma se jim zaradi dela izboljša finančni položaj.  **3. Nemčija**  V Nemčiji se invalidi, ki v običajnem delovnem okolju ne morejo delati več kot tri ure dnevno, vključujejo v VDC. Imajo status zaposlene osebe in plačano zdravstveno, pokojninsko in nezgodno zavarovanje ter zavarovanje za dolgotrajno oskrbo. Za razliko od ostalih zaposlenih v Nemčiji ne prejemajo plače, ampak nagrado v višini cca. 180 eur na mesec. Po 20 letih dela v VDC začnejo prejemati pokojnino v višini cca. 600 eur mesečno, kar je 80% povprečne nemške plače. Pokojnino prejemajo tudi v primeru, če še naprej delajo v VDC, izgubijo pa jo, če se zaposlijo na običajnem trgu dela. Delo v VDC poteka tako, da se invalid najprej vključi za čas 27 mesecev v rehabilitacijo. V tem času se poklicno usposabljajo in se preizkusijo v različnih delovnih nalogah. Kasneje se vključijo v "delovni oddelek" VDC, kjer sklenejo pogodbo o zaposlitvi. Poleg mesečne nagrade običajno prejemajo še dodatne dohodke, ki so odvisni od kvalitete in kvantitete opravljenega dela. V času zaposlitve imajo brezplačen javni prevoz in brezplačen obrok. Delajo znotraj VDC ali v običajnih delovnih okoljih, s katerimi VDC sodeluje. V VDC je zaposlenih od 100 do 3000 oseb, skupno pa predstavljajo skoraj 1% aktivne populacije v Nemčiji. Če invalidi delajo v običajnem delovnem okolju, imajo zagotovljeno pomoč delovnega terapevta iz VDC. Cca. 70% oseb, ki delajo v VDC, so osebe z motnjami v duševnem razvoju, ostalo so osebe s težavami v duševnem zdravju in gibalno ovirane osebe. Redki so prehodi iz VDC na odprt trg dela.  V Nemčiji so VDC deležni številnih kritik zaradi nelojalne konkurence, slabše plačane delovne sile, ki preko VDC opravlja enostavna dela.  *Vir: Inštitut Republike Slovenije za socialno varstvo: Participacija intelektualno in gibalno / telesno oviranih oseb v sferi dela v izbranih državah Evropske unije, Junij 2017* |
| 6. PRESOJA POSLEDIC, KI JIH BO IMEL SPREJEM ZAKONA |
| 6.1 Presoja administrativnih posledic  a) v postopkih oziroma poslovanju javne uprave ali pravosodnih organov: |
| Postopki za uveljavljanje pravic po zakonu bodo potekali na centrih za socialno delo, kot doslej. V samem postopku pridobivanja statusa invalida novo ocenjevanje invalidnosti pri večini upravičencev ne bo potrebno, saj bodo zadoščale odločbe Zavoda RS za šolstvo o usmerjanju. Pridobitev novih mnenj bo potrebna le v primeru nejasne odločbe Zavoda RS za šolstvo in pa v primerih možganske poškodbe ali okvare, ki bo nastala po zaključku šolanja in pred vstopom na trg dela. Kar se tiče podatkov o višini plače invalidov, ki se bodo zaposlili, se bodo podatki črpali iz podatkov Finančne uprave Republike Slovenije in Zavoda za zdravstveno zavarovanje Slovenije. Ocenjevanje potreb po podornih storitvah bo izvedeno s strani komisij, ki bodo delovale pri centrih za socialno delo. Člani komisij bodo isti, kot so predvideni po Zakonu o osebni asistenci. Potrebe po dodatku za pomoč in postrežbo bodo ocenjevale invalidske komisije Zavoda za pokojninsko in invalidsko zavarovanje kot doslej. Ko bo zakon začel veljati, ponovno ocenjevanje "starih" prejemnikov ne bo potrebno.  **b) pri obveznostih strank do javne uprave ali pravosodnih organov:**  Stranka bo podala vlogo za pridobitev pravic pri pristojnem centru za socialno delo, kot to velja že do sedaj. Vlogi bo priložila odločbo Zavoda RS za šolstvo o usmerjanju, s katero razpolaga. Stroškov stranka ne bo imela. |
| 6.2 Presoja posledic za okolje, vključno s prostorskimi in varstvenimi vidiki, in sicer za: |
| Predlog zakona nima posledic za okolje. |
| 6.3 Presoja posledic za gospodarstvo, in sicer za: |
| Predlog zakona nima posledic za gospodarstvo. |
| 6.4 Presoja posledic za socialno področje, in sicer za: |
| Predlog zakona bo izboljšal kakovost življenja invalidov in njihovo izenačevanje možnosti ter vključevanje v družbo. |
| 6.5 Presoja posledic za dokumente razvojnega načrtovanja, in sicer za: |
| Predlog zakona nima posledic za dokumente razvojnega načrtovanja.  **6.6 Presoja posledic za druga področja**  Predlog zakona nima posledic za druga področja. |
| 6.7 Izvajanje sprejetega predpisa: |
| 1. Predstavitev sprejetega zakona:   Zakon je bil že v času javne obravnave predstavljen širši javnosti, še posebej reprezentativnim invalidskim organizacijam, ki predstavljajo večinsko ciljno skupino uporabnikov, to je Zvezi Sožitje - zvezi društev za pomoč osebam z motnjami v duševnem razvoju Slovenije in Zvezi Sonček - zvezi društev za cerebralno paralizo Slovenije.  Poleg tega je bil zakon predstavljen Skupnosti organizacij za usposabljanje oseb s posebnimi potrebami v Republiki Sloveniji in Skupnosti centrov za socialno delo.  Zakon bo posebej predstavljen na različnih posvetih.   1. Spremljanje izvajanja sprejetega predpisa:   Za spremljanje izvajanja sprejetega predpisa je pristojen Inštitut RS za socialno varstvo, ki že sedaj pripravlja različne raziskave, evalvacije in ki je po zakonu zadolžen za pripravo nabora in vsebin storitev socialnega vključevanja, ki jih zakon uvaja. |
| 6.8 Druge pomembne okoliščine v zvezi z vprašanji, ki jih ureja predlog zakona  7. PRIKAZ SODELOVANJA JAVNOSTI PRI PRIPRAVI PREDLOGA ZAKONA:  Predlog Zakona o socialnem vključevanju invalidov je bil objavljen na spletnem portalu e-demokracija. Gradivo se je objavilo 21.12.2017. Javna razprava je potekala 30 dni.  V času javne razprave smo prejeli pripombe, predloge in mnenja od naslednjih organizacij:   * Skupnost organizacij za usposabljanje oseb s posebnimi potrebami v Republiki Sloveniji, * Zveza Sožitje - zveza društev za pomoč osebam z motnjami v duševnem razvoju Slovenije, * Zveza Sonček - zveza društev za cerebralno paralizo Slovenije, * Inštitut Republike Slovenije za socialno varstvo, * YHD - društvo za teorijo in kulturo hendikepa, * Socialna zbornica Slovenije, * Zavod za zdravstveno zavarovanje Slovenije, * Skupnost CSD Slovenije, * Združenje gluhoslepih Slovenije DLAN, * Zavod za pokojninsko in invalidsko zavarovanje Slovenije, * Nacionalni svet invalidskih organizacij Slovenije, * Svet za invalide Republike Slovenije, * Univerzitetni rehabilitacijski inštitut Republike Slovenije - Soča.   Vsi, ki so se vključili v javno razpravo načeloma podpirajo predlog zakona.  S strani Skupnosti organizacij za usposabljanje oseb s posebnimi potrebami v Republiki Sloveniji, Zveze Sožitje - zveze društev za pomoč osebam z motnjami v duševnem razvoju Slovenije, invalidske organizacije YHD - društva za teorijo in kulturo hendikepa, Socialne zbornice Slovenije in Nacionalnega sveta invalidskih organizacij Slovenije na predlog zakona nismo prejeli pripomb, so pa navedene organizacije izrazile svojo podporo za sprejem predloga zakona.  Pripombe Inštituta Republike Slovenije za socialno varstvo smo upoštevali v celoti.  Pripombe Zveze Sonček - zveza društev za cerebralno paralizo Slovenije, Skupnosti CSD Slovenije in Univerzitetnega rehabilitacijskega inštituta Republike Slovenije - Soča smo proučili in jim podali pisna pojasnila ter njihovih pripomb v predlogu zakona nismo upoštevali.  Pripombe Zavoda za zdravstveno zavarovanje Slovenije, Zavoda za pokojninsko in invalidsko zavarovanje Slovenije in Združenja gluhoslepih Slovenije DLAN smo delno upoštevali, Glede pripomb, ki pa jih nismo upoštevali, pa smo jim podali pisna pojasnila.  **8. PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN:**  Za pripravo predloga zakona je ministrica za delo, družino, socialne zadeve in enake možnosti izdala Sklep o imenovanju delovne skupine za pripravo strokovnih izhodišč novega predpisa o socialnem vključevanju številka 024-5/2015/18 z dne 20.04.2015.  V delovno skupino so bili poleg predstavnikov Ministrstva za delo, družino, socialne zadeve in enake možnosti imenovani naslednji zunanji predstavniki:   * Jože Primožič, Zveza Sonček, so.p., * dr. Katja Vadnal in Mateja De Reya, Zveza Sožitje, * dr. Marta Macedoni Lukšić, Zveza NVO za avtizem Slovenije, * Goran Kustura, Nacionalni svet invalidskih organizacij Slovenije, * mag. Simona Smolej, Inštitut RS za socialno varstvo, * dr. Valerija Bužan, Skupnost organizacij za usposabljanje oseb s posebnimi potrebami v RS, * Mirjana Česen, Skupnost varstveno delovnih centrov Slovenije, * Karl Destovnik, Združenje izvajalcev zaposlitvene rehabilitacije RS, * prof. dr. Alenka Šelih.   Člani delovne skupine za sodelovanje pri pripravi predloga zakona niso prejeli plačila.  9. NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES   * dr. Anja Kopač Mrak, ministrica * Martina Vuk, državna sekretarka * Peter Pogačar, državni sekretar * Dragica Bac, generalna direktorica Direktorata za invalide, vojne veterane in žrtve vojnega nasilja * Damijana Peterlin, sekretarka, Direktorat za invalide, vojne veterane in žrtve vojnega nasilja * Tanja Dular, sekretarka, Direktorat za invalide, vojne veterane in žrtve vojnega nasilja |
|  |

**II. BESEDILO ČLENOV**

**I. SPLOŠNE DOLOČBE**

**1. člen**

**(vsebina zakona)**

Ta zakon ureja pravice in podelitev statusa invalida ali invalidke (v nadaljnjem besedilu: invalid) osebam s trajnimi prirojenimi ali pridobljenimi okvarami, ki se zaradi invalidnosti ne morejo socialno vključevati v skupnost brez nudenja storitev socialnega vključevanja in ne morejo samostojno opravljati večine ali vseh življenjskih potreb ter si zagotavljati sredstev za preživljanje, pravico do denarnih prejemkov in možnosti, ki jim jih zagotavlja država za njihovo enakovredno vključevanje v družbo.

**2. člen**

**(namen zakona)**

(1) Namen tega zakona je ustvarjati pogoje za čim enakopravnejše in enakovrednejše življenje oseb iz prejšnjega člena ob najširši družbeni podpori vseh, ki se z njimi na kakršen koli način srečujejo.

(2) Republika Slovenija zagotavlja invalidom po tem zakonu pravico do socialno varstvenih storitev (vodenje, varstvo in zaposlitev pod posebnimi pogoji ter institucionalno varstvo).

(3) Zaradi spodbujanja razvoja in za izenačevanje možnosti invalidov Republika Slovenija spodbuja čim samostojnejše življenje in socialno vključevanje invalidov v skupnost, omogoča izvajanje inovativnih programov in usposabljanj za invalide, ki jih lahko izvajajo fizične ali pravne osebe ne glede na njihov pravni status, ki imajo pridobljena znanja s področja invalidnosti. Izvajanje programov in usposabljanj mora biti neprofitno.

(4) Izvajalci inovativnih programov in usposabljanj za invalide ter izvajalci storitev socialnega vključevanja v skupnosti morajo skrbeti za pravilno, kakovostno in varno izvajanje programov in storitev ter biti za svoje delo ustrezno usposobljeni.

(5) Republika Slovenija sofinancira izvajanje inovativnih programov in usposabljanj iz prejšnjega odstavka v okviru zagotovljenih proračunskih možnosti.

**3. člen**

**(status invalida)**

(1) Status invalida po tem zakonu pridobijo polnoletne osebe:

* z zmernimi, težjimi ali težkimi motnjami v duševnem razvoju,
* z avtističnimi motnjami, ki imajo tako hudo obliko neprilagojenega vedenja, da jim onemogoča samostojno življenje in pridobivanje sredstev za preživljanje,
* gluhoslepi z najmanj 50 odstotno izgubo sluha po Fowlerju in prvo do vključno peto kategorijo slepote in slabovidnosti,
* z zmerno do hudo možgansko poškodbo ali okvaro in
* najtežje gibalno ovirane osebe, ki se zaradi invalidnosti ne morejo same vključevati v družbo in si zagotavljati socialne varnosti.

(2) Invalidnost nastane pred dopolnjenim 18. letom starosti, v času rednega šolanja do dopolnjenega 26. leta, pri osebah iz druge, tretje in četrte alineje tega člena pa pred vstopom v pokojninsko in invalidsko zavarovanje.

(3) Poleg pogojev iz prvega in drugega odstavka tega člena je pogoj za pridobitev statusa invalida po tem členu še, da:

* so državljani Republike Slovenije ali
* so tujci s stalnim prebivališčem ali dovoljenjem za prebivanje v Republiki Sloveniji.

**4. člen**

**(postopek pridobitve statusa)**

(1) Vlogo za pridobitev statusa invalida po tem zakonu lahko upravičenec ali upravičenka (v nadaljnjem besedilu: upravičenec), njegov zakoniti zastopnik ali skrbnik vloži pri centru za socialno delo, ki je krajevno pristojen glede na stalno prebivališče invalida. Vlogi priloži zadnjo odločbo o usmerjanju, ki jo je izdal organ, pristojen za usmerjanje otrok s posebnimi potrebami, odločbo centra za socialno delo o priznani pravici do dodatka za nego otroka ali mnenje invalidske komisije Zavoda za pokojninsko in invalidsko zavarovanje Slovenije (v nadaljnjem besedilu: ZPIZ).

(2) Če je iz odločbe ali mnenja iz prejšnjega odstavka nedvomno razvidno, da oseba izpolnjuje pogoje iz prejšnjega člena, center za socialno delo izda odločbo o priznanju statusa invalida po tem zakonu.

(3) Če iz odločbe ali mnenja iz prvega odstavka tega člena ni jasno razvidno, da oseba izpolnjuje pogoje za pridobitev statusa invalida po tem zakonu, center za socialno delo pridobi izvedensko mnenje Univerzitetnega inštituta Republike Slovenije - SOČA, ki razpolaga z ustreznim strokovnim kadrom za podajanje izvedenskih mnenj. Mnenje Univerzitetnega inštituta Republike Slovenije - SOČA je podlaga za izdajo odločbe o priznanju statusa invalida po tem zakonu.

**II. DENARNI PREJEMKI**

**5. člen**

**(nadomestilo)**

(1) Invalid, ki je pridobil status invalida po tem zakonu, ima pravico do nadomestila za invalidnost (v nadaljnjem besedilu: nadomestilo) za pokrivanje osnovnih življenjskih stroškov, ki mu omogoča enakovredno življenje in prebivanje v skupnosti, če nima pridobljenih primerljivih pravic po drugih predpisih. Ne glede na premoženjsko stanje upravičenca do nadomestila je višina nadomestila enaka seštevku denarne socialne pomoči in varstvenega dodatka po zakonu, ki ureja socialno varstvene prejemke, ki velja za edino odraslo osebo v družini.

(2) O pravici do nadomestila odloči center za socialno delo.

(3) Če invalid sklene delovno razmerje, se mu nadomestilo izplačuje v višini razlike med prejeto plačo in zneskom neto minimalne plače.

(4) Ko invalidu delovno razmerje iz kakršnega koli razloga preneha, ima znova pravico do nadomestila v polnem znesku.

(5) Invalid pridobi pravico do nadomestila, ko dopolni 18 let, osebe iz druge, tretje in četrte alineje iz 3. člena tega zakona pa od prvega dne naslednjega meseca po pridobitvi statusa invalida po tem zakonu.

**6. člen**

**(dodatek za pomoč in postrežbo)**

(1) Invalid, ki zaradi invalidnosti potrebuje pomoč in postrežbo druge osebe za opravljanje osnovnih življenjskih potreb, ima poleg pravice do nadomestila, pravico do dodatka za pomoč in postrežbo, če nima pravice do dodatka za isti namen po drugih predpisih.

(2) Višina dodatka za pomoč in postrežbo je odvisna od tega, koliko pomoči druge osebe invalid potrebuje.

(3) Izvedenski organ po zakonu, ki ureja pokojninsko in invalidsko zavarovanje, na zaprosilo pristojnega centra za socialno delo poda mnenje o potrebni pomoči druge osebe.

(4) V primeru pritožbe poda mnenje organ druge stopnje.

(5) Višina dodatka za pomoč in postrežbo se odmeri po zakonu, ki ureja pokojninsko in invalidsko zavarovanje.

**7. člen**

**(izplačevanje denarnih prejemkov)**

Nadomestilo za invalidnost iz 5. člena in dodatek za pomoč in postrežbo iz 6 člena tega zakona na podlagi pogodbe, sklenjene z ministrstvom, pristojnim za invalidsko varstvo, do vzpostavitve informacijskega sistema, izplačuje ZPIZ.

**8.**

**(družinska pokojnina in družinska invalidnina)**

(1) Invalid, ki je prejemnik nadomestila in pridobi pravico do družinske pokojnine po zakonu, ki ureja pokojninsko in invalidsko zavarovanje ali do družinske invalidnine po predpisih, ki urejajo vojne invalide, je upravičen do delnega nadomestila, kadar je družinska pokojnina oziroma družinska invalidnina nižja od nadomestila in sicer za razliko od višine družinske pokojnine oziroma družinske invalidnine do višine nadomestila.

(2) ZPIZ invalidu, ki mu je z odločbo ZPIZ-a priznana družinska pokojnina za nazaj in je prejemal nadomestilo, za nazaj izplača le razliko med višino izplačanih nadomestil in družinsko pokojnino.

**9. člen**

**(pritožba)**

(1) Zoper odločbo iz 4., 5., 6. in 7. člena tega zakona je dovoljena pritožba.

(2) O pritožbah odloča ministrstvo, pristojno za invalidsko varstvo.

**III. SOCIALNO VKLJUČEVANJE INVALIDOV V SKUPNOST**

**10. člen**

**(storitve socialnega vključevanja)**

(1) Za zagotavljanje socialnega vključevanja invalidov v skupnost, imajo invalidi pravico do storitev socialnega vključevanja, ki jih zagotavljajo izvajalci storitev socialnega vključevanja v skupnosti z namenom enakovrednega in enakopravnega sobivanja invalidov in neinvalidih oseb v skupnosti.

(2) Storitve socialnega vključevanja so namenjene:

* usposabljanju za samostojno življenje,
* vseživljenjskemu učenju,
* prebivanju s podporo in
* ohranjanju socialne vključenosti starejših invalidov.

(3) Nabor, vsebino in obseg sofinanciranja posameznih storitev socialnega vključevanja ter pogoje za izvajanje posameznih storitev socialnega vključevanja pripravi ministrstvo, pristojno za invalidsko varstvo, v sodelovanju z Inštitutom Republike Slovenije za socialno varstvo (v nadaljnjem besedilu: Inštitut).

(4) Invalidi imajo pravico do storitev socialnega vključevanja, ki jim omogočajo čim bolj neodvisno življenje, izražanje lastne volje in želja ter njihovo vključevanje v ožje in širše družbeno okolje.

(5) Invalidi, ki so vključeni v socialnovarstvene storitve, imajo pravico samo do storitev socialnega vključevanja, ki se ne izvajajo v času izvajanja socialnovarstvenih storitev, v katere so vključeni.

(6) Če invalid, ki biva v skupnosti, potrebuje zdravstvene storitve, le te uveljavlja po predpisih, ki urejajo zdravstveno varstvo in zdravstveno zavarovanje.

(7) Za spremljanje izvajanja in razvoja storitev socialnega vključevanja je pristojen Inštitut.

**11. člen**

**(usposabljanje za samostojno življenje)**

(1) Usposabljanje za samostojno življenje je nabor storitev socialnega vključevanja, ki so namenjene vsem invalidom po tem zakonu, predvsem pa osebam s pridobljeno možgansko poškodbo ali okvaro.

(2) Način, obseg in oblika izvajanja teh storitev je odvisen od potreb posameznega invalida.

**12. člen**

**(vseživljenjsko učenje)**

(1) Vseživljenjsko učenje je nabor storitev socialnega vključevanja, namenjenih ohranjanju pridobljenih znanj in pridobivanju novih znanj s ciljem ohranjati čim večjo samostojnost invalida v skupnosti.

(2) Način, obseg in oblika izvajanja storitev so odvisni od potreb posameznega invalida.

**13. člen**

**(prebivanje s podporo)**

(1) Prebivanje s podporo se izvaja kot samostojno prebivanje enega ali več invalidov z nudenjem storitev socialnega vključevanja za čim samostojnejše življenje invalidov v skupnosti.

(2) Način, obseg in oblika izvajanja storitev je odvisna od potreb posameznega invalida.

**14. člen**

**(ohranjanje socialne vključenosti starejših invalidov)**

(1) Storitve socialnega vključevanja se za invalide, starejše od 65 let, izvajajo primerno njihovi starosti in potrebam za zagotavljanje njihovega samostojnega življenja v skupnosti.

(2) Način, obseg in oblika izvajanja storitev je odvisna od potreb posameznega invalida.

**15. člen**

**(postopek)**

(1) Vlogo za pridobitev pravice do storitev socialnega vključevanja invalid, njegov zakoniti zastopnik ali skrbnik, vloži pri centru za socialno delo, ki je krajevno pristojen glede na stalno prebivališče invalida.

(2) Center za socialno delo za vsakega invalida, ki uveljavlja pravico do storitev socialnega vključevanja, imenuje člane strokovne komisije z liste izvedencev po zakonu, ki ureja osebno asistenco. Strokovna komisija poda mnenje, katere storitve socialnega vključevanja potrebuje invalid.

(3) Center za socialno delo z odločbo invalidu prizna pravico do storitev socialnega vključevanja.

(4) Storitve socialnega vključevanja se izvajajo na podlagi dogovora, ki ga pripravi izvajalec storitev socialnega vključevanja skupaj z invalidom, njegovim zakonitim zastopnikom ali skrbnikom.

**16. člen**

**(spremenjene okoliščine)**

(1) V primeru spremenjenih okoliščin invalid, njegov zakoniti zastopnik ali skrbnik ali izvajalec storitev socialnega vključevanja centru za socialno delo predlaga ponovno oceno strokovne komisije za priznanje pravice do storitev socialnega vključevanja.

(2) O ponovni vlogi center za socialno delo odloči z odločbo.

**17. člen**

**(pritožba)**

(1) Zoper izdano odločbo centra za socialno delo ima invalid pravico do pritožbe.

(2) O pritožbi odloča ministrstvo, pristojno za invalidsko varstvo.

**18. člen**

**(vrednotnica za plačilo storitev socialnega vključevanja)**

(1) Po pravnomočnosti odločbe o priznanju pravice do storitev socialnega vključevanja center za socialno delo za plačilo storitev socialnega vključevanja invalidu izda vrednotnico.

(2) Vrednotnica za plačilo storitev socialnega vključevanja vsebuje:

* naziv centra za socialno delo, ki je izdal vrednotnico,
* številko vrednotnice,
* datum izdaje vrednotnice,
* številka in datum odločbe o priznanju pravice do storitev socialnega vključevanja,
* ime in priimek upravičenca, EMŠO, naslov prebivališča,
* vrsto, vrednost in oblike storitev socialnega vključevanja,
* rok veljavnosti vrednotnice in
* podpis odgovorne osebe in žig centra za socialno delo.

**19. člen**

**(financiranje)**

(1) Vse pravice iz prvega in drugega poglavja tega zakona se financirajo iz proračuna Republike Slovenije.

(2) Pravice iz tretjega poglavja tega zakona se financirajo v obsegu, ki ga predpiše ministrstvo, pristojno za invalidsko varstvo, v okviru razpoložljivih proračunskih sredstev.

(3) Če pridobi upravičenec pravice do storitev socialnega vključevanja po tem zakonu in po drugih predpisih, lahko uživa le eno od obeh pravic, ki si jo sam izbere.

**IV. ZBIRKE PODATKOV**

**20. člen**

**(zbiranje, obdelovanje in hranjenje podatkov)**

(1) Za zbiranje, shranjevanje, pošiljanje in uporabo podatkov, vsebovanih v zbirkah podatkov, ki so potrebni za izvajanje tega zakona, se uporabljajo določbe zakona, ki ureja varstvo osebnih podatkov, če ta zakon ne določa drugače.

(2) Za namene izvajanja in razvoja storitev socialnega vključevanja se podatki, ki so potrebni za načrtovanje vrste in obsega storitev socialnega vključevanja ter spremljanje doseganja kazalnikov uspešnosti, obdelujejo v obliki, ki onemogoča identifikacijo posameznika.

**21. člen**

**(evidenca oseb s statusom invalida)**

(1) Za potrebe odločanja o pridobitvi statusa invalida po tem zakonu, pravice do nadomestila, dodatka za pomoč in postrežbo, vrednotnic za plačilo storitev socialnega vključevanja, za načrtovanje politike, spremljanje stanja ter za znanstvenoraziskovalne in statistične namene se vodi informatizirana zbirka podatkov o osebah, ki so pridobile status invalida po tem zakonu ali po zakonu, ki ureja družbeno varstvo duševno in telesno prizadetih oseb, njihovih zakonitih zastopnikih ali skrbnikih, prejemnikih pravice do nadomestila, dodatka za pomoč in postrežbo, o prejemnikih in zneskih vrednotnic za plačilo storitev socialnega vključevanja in izdanih odločbah (v nadaljnjem besedilu: centralna zbirka podatkov). Centralna zbirka podatkov vsebuje naslednje podatke:

* osebne podatke osebe, ki je pridobila status invalida po tem zakonu ali po zakonu, ki ureja družbeno varstvo duševno in telesno prizadetih oseb, njegovega zakonitega zastopnika ali skrbnika (osebno ime, EMŠO, naslov stalnega oziroma začasnega prebivališča, rojstni podatki, naslov nudenja storitev socialnega vključevanja, osebno ime zakonitega zastopnika ali skrbnika),
* podatke o vrsti invalidnosti,
* podatke o denarnih prejemkih invalida,
* podatke o priznanih in uveljavljenih socialnovarstvenih pravicah ter o datumu uveljavitve in prenehanju pravic,
* številko in datum izdaje odločbe o priznanju pravice do storitev socialnega vključevanja,
* datum začetka in prenehanja izvajanja storitev socialnega vključevanja,
* podatke o storitvah socialnega vključevanja, ki se nudijo invalidu,
* odobreno število ur storitev socialnega vključevanja,
* podatke o izvajalcu storitev socialnega vključevanja (firma, sedež, ime in priimek, naslov bivališča).

(2) Centralno zbirko podatkov obdeluje ministrstvo, pristojno za invalidsko varstvo, kot upravljavec centralne zbirke podatkov.

(3) Podatki iz evidence iz tega člena se hranijo deset let po prenehanju uveljavljanja pravic po tem zakonu.

**22. člen**

**(pridobivanje podatkov)**

(1) Podatki iz prejšnjega člena, ki so po tem zakonu potrebni za uveljavljanje pravic po tem zakonu, se zbirajo neposredno od upravičencev, njihovih zakonitih zastopnikov ali skrbnikov ter po uradni dolžnosti iz zbirk podatkov iz drugega odstavka tega člena, ki jih v Republiki Sloveniji vodijo za to pooblaščeni organi in organizacije. Upravičenec, njegov zakoniti zastopnik ali skrbnik mora centru za socialno delo dati vse podatke, o katerih pooblaščeni organi in organizacije ne vodijo zbirk podatkov.

(2) Centri za socialno delo in ministrstvo, pristojno za invalidsko varstvo, podatke iz prejšnjega odstavka brezplačno pridobivajo iz obstoječih zbirk podatkov naslednjih upravljavcev:

* Ministrstva za notranje zadeve – podatke iz centralnega registra prebivalstva (ime in priimek, EMŠO, državljanstvo prebivalca, ki uveljavlja pravice po tem zakonu, stalno ali začasno prebivališče, država prebivanja, naslov za vročanje, sprememba osebnega imena, podaljšanje in odvzem roditeljske pravice ter datum prenehanja tega ukrepa, odvzem in vrnitev poslovne sposobnosti, skrbništvo ter datum prenehanja tega ukrepa),
* centrov za socialno delo – podatke o oblikah družbenega varstva po zakonu, ki ureja družbeno varstvo duševno in telesno prizadetih oseb, podatke o uveljavljenih pravicah po tem zakonu (začetek in prenehanje pravic), odločbo o pridobitvi pravice do nadomestila za invalidnost in odločbo o pridobitvi pravice do dodatka za pomoč in postrežbo po zakonu, ki ureja družbeno varstvo duševno in telesno prizadetih oseb, odločbo o pridobitvi statusa invalida, odločbo o pravici do nadomestila za invalidnost, odločbo o pravici do dodatka za pomoč in postrežbo ter odločbo o pravici do vrednotnic po tem zakonu,
* ZPIZ – podatke o izplačanih nadomestilih za invalidnost in podatke o izplačanih dodatkih za tujo nego in pomoč po zakonu, ki ureja družbeno varstvu duševno in telesno prizadetih oseb, podatke o izplačanih družinskih pokojninah in dodatkih za pomoč in postrežbo po zakonu, ki ureja pokojninsko in invalidsko zavarovanje (ime in priimek, EMŠO, naslov stalnega ali začasnega prebivališča, datum izdaje odločb o pridobljenih pravicah po zakonu, ki ureja pokojninsko in invalidsko zavarovanje),
* upravnih enot – podatke o prejemnikih družinske invalidnine po predpisih, ki urejajo vojne invalide (ime in priimek, EMŠO, naslov stalnega ali začasnega prebivališča, datum izdaje odločb o pridobljenih pravicah),
* Zavoda za zdravstveno varstvo in zdravstveno zavarovanje Slovenije – podatke o zaposlenih osebah, ki so pridobile status invalida po zakonu, ki ureja družbeno varstvo duševno in telesno prizadetih oseb in po tem zakonu,
* Finančne uprave Republike Slovenije – podatke o višini izplačanih plač oseb s statusom invalida po zakonu, ki ureja družbeno varstvo duševno in telesno prizadetih oseb in po tem zakonu.

(3) O pridobivanju podatkov iz tega člena ni treba predhodno seznaniti oseb, na katere se podatki nanašajo.

(4) Zaradi točnosti in ažurnosti podatkov iz prejšnjega člena se lahko povezuje centralna zbirka podatkov s centralnim registrom prebivalstva na podlagi EMŠO.

**V. PREHODNE IN KONČNE DOLOČBE**

**23. člen**

**(rok za pripravo nabora storitev** socialnega vključevanja**)**

Ministrstvo, pristojno za invalidsko varstvo, v sodelovanju z Inštitutom, pripravi nabor in vsebino posameznih storitev socialnega vključevanja ter pogoje za izvajanje posameznih storitev socialnega vključevanja iz prvega odstavka 9. člena tega zakona do 31. decembra 2019.

**24. člen**

**(ohranitev pridobljenih pravic)**

(1) Invalidi, ki so pridobili status invalida po Zakonu o družbenem varstvu duševno in telesno prizadetih oseb (Uradni list SRS, št. 41/83, Uradni list RS, št. 114/06 – ZUTPG, 122/07 – odl. US, 61/10 – ZSVarPre in 40/11 – ZSVarPre-A), ohranijo status invalida in s tem vse pridobljene pravice.

(2) Z dnem uveljavitve tega zakona se dodatek za tujo nego in pomoč po Zakonu o družbenem varstvu duševno in telesno prizadetih oseb (Uradni list SRS, št. 41/83, Uradni list RS, št. 114/06 – ZUTPG, 122/07 – odl. US, 61/10 – ZSVarPre in 40/11 – ZSVarPre-A) spremeni v dodatek za pomoč in postrežbo, in sicer tako, da:

* upravičenci, ki potrebujejo pomoč za opravljanje vseh osnovnih življenjskih potreb, postanejo upravičenci do dodatka za pomoč in postrežbo v skladu z določbo prvega odstavka 103. člena Zakona o pokojninskem in invalidskem zavarovanju (Uradni list RS, št. 96/12, 39/13, 99/13 – ZSVarPre-C, 101/13 – ZIPRS1415, 44/14 – ORZPIZ206, 85/14 – ZUJF-B, 95/14 – ZUJF-C, 90/15 – ZIUPTD, 102/15, 23/17, 40/17 in 65/17),
* upravičenci, ki potrebujejo pomoč za opravljanje večine osnovnih življenjskih potreb, postanejo upravičenci do dodatka za pomoč in postrežbo iz drugega odstavka 103. člena Zakona o pokojninskem in invalidskem zavarovanju (Uradni list RS, št. 96/12, 39/13, 99/13 – ZSVarPre-C, 101/13 – ZIPRS1415, 44/14 – ORZPIZ206, 85/14 – ZUJF-B, 95/14 – ZUJF-C, 90/15 – ZIUPTD, 102/15, 23/17, 40/17 in 65/17).

**25. člen**

**(prenehanje veljavnosti)**

Z dnem začetka veljavnosti tega zakona preneha veljati Zakon o družbenem varstvu duševno in telesno prizadetih oseb (Uradni list SRS, št. 41/83, Uradni list RS, št. 114/06 – ZUTPG, 122/07 – odl. US, 61/10 – ZSVarPre in 40/11 – ZSVarPre-A).

**26. člen**

**(začetek uporabe)**

III. poglavje tega zakona se začne uporabljati 1. januarja 2022.

**27. člen**

**(začetek veljavnosti)**

Ta zakon začne veljati 1. januarja 2019.

**III. OBRAZLOŽITEV**

**K 1. členu:**

Zakon nadomešča Zakon o družbenem varstvu duševno in telesno prizadetih oseb. Ureja položaj invalidov, ki zaradi invalidnosti brez pomoči drugih oseb ne morejo živeti v skupnosti in si z delom zagotavljati sredstev za preživetje, zato jim sredstva zagotavlja država. Zakon določa upravičence in njihove pravice. Novi zakon ne posega v pravice najtežjih invalidov, ki so urejene v Zakonu o socialnem varstvu in se izvajajo v skladu s Pravilnikom o standardih in normativih socialnovarstvenih storitev. Vsi invalidi po tem zakonu imajo pravico do vključitve v socialnovarstveno storitev vodenja, varstva in zaposlitve pod posebnimi pogoji ter v socialnovarstveno storitev institucionalnega varstva. Zakon pa prinaša novosti v obliki storitev socialnega vključevanja, ki jih zdaj veljavna zakonodaja ne pozna in jih bo treba v prihodnjih letih na novo razviti. S tem zakon sledi določbam Konvencije o pravicah invalidov in usmeritvam Evropske unije glede deinstitucionalizacije.

**K 2. členu:**

S predlaganim zakonom Republika Slovenija sledi določbam Konvencije o pravicah invalidov (v nadaljnjem besedilu: konvencija), ki jo je sprejela Organizacija združenih narodov leta 2006 in jo je naša država ratificirala leta 2008. Enako, kot je namen konvencije spodbujati, varovati in invalidom zagotavljati polno in enakopravno uživanje vseh človekovih pravic in temeljnih svoboščin ter spodbujati spoštovanje njihovega prirojenega dostojanstva, z novim zakonom naša država spodbuja vključevanje invalidov v življenje v skupnosti in s tem sobivanje z neinvalidnimi osebami. V ta namen želi država razviti inovativne in razvojne programe ter storitve socialnega vključevanja, ki se bodo izvajale neprofitno s sofinanciranjem države, poleg zagotavljanja že obstoječih socialnovarstvenih storitev vodenja, varstva in zaposlitve pod posebnimi pogoji in institucionalnega varstva. Republika Slovenija želi omogočiti invalidom svobodo pri izbiri prebivališča, svobodo gibanja, možnost odločanja o tem, s kom in kako bodo živeli, vendar za to potrebujejo različne storitve na domu ter različne storitve socialnega vključevanja v skupnosti, na kar navaja konvencija.

**K 3. členu:**

Invalidi bodo lahko pridobili status invalida po novem zakonu na podlagi že pridobljenih dokazil in ponovno ocenjevanje pri večini ne bo potrebno. Status invalida bodo lahko pridobili državljani Republike Slovenije, lahko pa tudi tujci s stalnim prebivališčem ali z dovoljenjem za prebivanje v Republiki Sloveniji.

Primerjalno z zdaj veljavnim zakonom se širi krog upravičencev na osebe z avtističnimi motnjami, ki imajo hudo obliko neprilagojenega vedenja, ki jim onemogoča samostojno življenje in pridobivanje sredstev za preživljanje, osebe z zmerno do hudo možgansko poškodbo ali okvaro, ki se ne morejo same vključevati v družbo in si zagotavljati socialne varnosti ter gluhoslepe osebe z najmanj 50 - odstotno izgubo sluha po Fowlerju in prvo do vključno peto kategorijo slepote in slabovidnosti.

Pogoj za pridobitev statusa invalida je, da je invalidnost nastala pred polnoletnostjo ali v primeru, če se oseba šola, najpozneje do dopolnjenega 26. leta starosti. Izjema so osebe z zmerno do hudo možgansko poškodbo ali okvaro, osebe z avtističnimi motnjami in gluhoslepe osebe pri katerih invalidnost lahko nastane tudi pozneje, vendar pred prvo zaposlitvijo.

**K 4. členu:**

Postopke po tem zakonu bodo vodili centri za socialno delo, ki so pristojni glede na kraj bivanja invalida. Vlogo za pridobitev statusa invalida bo lahko vložil invalid sam, njegov zakoniti zastopnik ali skrbnik. Vlogi bo treba priložiti odločbo o usmerjanju Zavoda Republike Slovenije za šolstvo, ali odločbo centra za socialno delo o priznani pravici do dodatka za nego otroka ali mnenje invalidske komisije ZPIZ. Le v primeru dvoma bo center za socialno delo pridobil dodatno mnenje Univerzitetnega inštituta Republike Slovenije – SOČA.

**K 5. členu:**

Konvencija o pravicah invalidov invalidom priznava pravico do ustrezne življenjske ravni, kar vključuje ustrezno prehrano, oblačila in stanovanje ter pravico do nenehnega izboljševanja življenjskih razmer. Država mora sprejeti ukrepe, ki bodo odpravili, premostili ali vsaj zmanjšali ovire za njihovo neodvisno življenje in jim zagotovili možnost za dostojno življenje. Prav tako je treba zmanjšati odvisnost invalidov od raznih oblik socialne pomoči ter jim zagotoviti možnost za samostojno življenje v skupnosti in s pozitivnimi ukrepi aktivno vključevanje v družbo. Če država želi dosegati take cilje, mora zlasti najtežjim invalidom zagotoviti vsaj minimalno stopnjo dohodkovne varnosti. Tudi Ustavno sodišče Republike Slovenije je v odločbi št. U-I-11/07-45 z dne 13. 12. 2007 ugotavljalo povezavo med invalidnostjo in revščino. Potrebe invalidov so drugačne od potreb povprečnih ljudi, z invalidnostjo povezani stroški so višji od povprečnih.

Najtežji invalidi, ki si s svojim delom ne morejo zagotoviti sredstev za preživljanje, so že po veljavnem Zakonu o družbenem varstvu duševno in telesno prizadetih oseb upravičeni do nadomestila za invalidnost, ki ga zagotavlja proračun. Po novem bo višina nadomestila enaka vsoti denarne socialne pomoči in varstvenega dodatka, kolikor znaša košarica minimalnih življenjskih stroškov. Pravico do nadomestila za invalidnost invalidi pridobijo z dopolnjenim 18 letom starosti, invalidi z zmerno ali hudo možgansko poškodbo ali okvaro, osebe z avtističnimi motnjami in gluhoslepe osebe, pri katerih je invalidnost ugotovljena pozneje, pa pravico do nadomestila pridobijo prvi dan naslednjega meseca po pridobitvi statusa invalida po tem zakonu.

Zakon omogoča, da se osebe, ki pridobijo status invalida po tem zakonu, zaposlijo. Če sklenejo delovno razmerje, ohranijo tudi pravico do nadomestila, vendar oboje skupaj ne sme presegati neto minimalne plače. Ko invalid iz kakršnega koli razloga ni več zaposlen, se mu nadomestilo znova izplačuje v polnem znesku. Glede na to, da zakon ureja pravice najtežjih invalidov, je težko oceniti, koliko invalidov po tem zakonu se bo res zaposlilo, torej sklenilo delovno razmerje z vsemi pripadajočimi obveznostmi in pravicami. Iz uradnih evidenc je razvidno, da je bilo konec leta 2016 zaposlenih 31 invalidov s pridobljenim statusom invalida po Zakonu o družbenem varstvu duševno in telesno prizadetih oseb. Predpostavljamo, da gre za najtežje gibalno ovirane invalide, saj imajo starši oseb z zmerno, težjo in težko motnjo v duševnem razvoju podaljšane roditeljske pravice in te osebe zaradi poslovne nesposobnosti ne morejo skleniti pogodbe o zaposlitvi.

**K 6. členu:**

Vsi invalidi, ki imajo status invalida po Zakonu o družbenem varstvu duševno in telesno prizadetih oseb, so nesposobni za samostojno življenje in delo ter za opravljanje osnovnih življenjskih potreb (umivanje, oblačenje, prehranjevanje, itd.) potrebujejo pomoč druge osebe, zato poleg nadomestila dobijo tudi dodatek za tujo nego in pomoč. Tudi upravičenci – invalidi po novem zakonu - so najtežji invalidi, ki brez pomoči druge osebe ne zmorejo sami opravljati osnovnih življenjskih potreb. Glede na to, koliko pomoči druge osebe invalid potrebuje, je odvisna višina dodatka za tujo nego in pomoč.

Zakonodajalec se je odločil, da dodatek za tujo nego in pomoč zaradi poenostavitve preimenuje v dodatek za pomoč in postrežbo, ki so ga lahko deležni tudi invalidi s statusom po Zakonu o pokojninskem in invalidskem zavarovanju. Potrebo po obeh dodatkih ocenjujejo invalidske komisije prve in druge stopnje ZPIZ, zneski pa so različni, čeprav sta dodatka po obeh zakonih namenjena za isto stvar. Pošteno in smiselno je, da se zato poimenujeta enako in se dodeljujeta v enakih – primerljivih zneskih. Višina bo odmerjena v višini, ki jo določa Zakon o pokojninskem in invalidskem zavarovanju.

**K 7. členu:**

Do vzpostavitve informacijskega sistema, je izplačevalec denarnih prejemkov po tem zakonu ZPIZ. Izplačila se bodo izvajala na podlagi pogodbe, sklenjene z ministrstvom, pristojnim za invalidsko varstvo

**K 8. členu:**

Člen določa pravice invalidov s statusom po tem zakonu, ki so prejemniki nadomestila in pridobijo pravico do družinske pokojnine po Zakonu o pokojninskem in invalidskem zavarovanju ali pravico do družinske invalidnine po predpisih o vojnih invalidih. Če, da sta ta dva prejemka nižja od nadomestila za invalidnost, imajo ti invalidi pravico do nadomestila v znesku, ki pomeni razliko od višine družinske pokojnine ali družinske invalidnine do celotne višine nadomestila.

Predvsem pri prejemnikih nadomestila, ki pridobijo pravico do družinske pokojnine, prihaja do velikih časovnih zamikov od dneva, ko jim pripada družinska pokojnina, do dneva izdaje odločbe ZPIZ. Ti invalidi so npr. več mesecev prejemali nadomestilo v polnem znesku, potem pa jim je ZPIZ izplačal družinsko pokojnino za več mesecev nazaj. V takih primerih je prihajalo do preplačil in zato je bila s strani države zoper invalide vzpostavljena terjatev v višini preplačila. Pri vračilu preplačil so se pojavljale težave, saj so bila sredstva v večini primerov že porabljena. Zakon zdaj omogoča ZPIZ-u, da upravičencu izplača le toliko sredstev iz naslova družinske pokojnine in nadomestila, kolikor mu jih dejansko pripada.

**K 9. členu:**

Vse postopke po tem zakonu vodi pristojni center za socialno delo in zoper vse izdane odločbe po zakonu je dovoljena pritožba. Za reševanje pritožb je pristojno ministrstvo, pristojno za invalidsko varstvo.

**K 10. členu:**

Konvencija o pravicah invalidov daje velik poudarek samostojnemu življenju invalidov in njihovi vključenosti v skupnost, osebni mobilnosti, svobodi do izražanja mnenj in dostopu do informacij, spoštovanju zasebnosti, doma in družine, izobraževanju, habilitaciji in rehabilitaciji, delu in zaposlovanju, sodelovanju v kulturnem življenju, rekreaciji ter prostočasnih dejavnostih in športu. Da bi naša država sledila poudarkom konvencije in najtežjim invalidom omogočila uresničevanje teh pravic, bo s pomočjo Inštituta Republike Slovenije za socialno varstvo (v nadaljnjem besedilu: inštitut) razvijala storitve socialnega vključevanja, brez katerih najtežji invalidi svojih pravic ne morejo uresničiti.

Storitve socialnega vključevanja, katerih nabor in vsebino bo pripravil inštitut, bodo namenjene usposabljanju za samostojno življenje, vseživljenjskemu učenju, prebivanju s podporo in ohranjanju socialne vključenosti starejših invalidov. Ministrstvo bo pripravilo cenik in obseg sofinanciranja posameznih storitev socialnega vključevanja.

Storitve socialnega vključevanja po tem zakonu ne vsebujejo zdravstvenih storitev. V kolikor bodo invalidi potrebovali katerokoli zdravstveno storitev, bodo pravico do zdravstvenih storitev uveljavljali po predpisih, ki veljajo za področje zdravstvenega varstva in zdravstvenega zavarovanja. Storitve socialnega vključevanja po tem zakonu bodo lahko izvajali laični delavci, ki bodo pridobili znanja s področja invalidnosti, odvisno za katero vrsto invalidnosti po tem zakonu bo šlo v konkretnem primeru.

Invalidi, ki so vključeni v socialnovarstvene storitve, istočasno ne morejo uveljavljati istovrstnih storitev socialnega vključevanja.

**K 11. členu:**

Predvsem pri osebah, ki doživijo zmerno ali hudo možgansko poškodbo ali okvaro se pogosto zgodi, da se morajo znova učiti osnovnih življenjskih veščin, ki so jih nekoč že obvladovale. Pri nekaterih je tako učenje potrebno tako rekoč vsak dan. Gre za najbolj osnovne stvari, kot je npr. pomoč pri vključevanju v skupnost, pomoč pri branju in pisanju, pomoč pri računanju, pomoč pri sprejemanju odločitev, ipd. Katere storitve socialnega vključevanja invalid potrebuje, je odvisno od poškodbe ali okvare, torej je treba pripraviti posamezniku prilagojen nabor storitev socialnega vključevanja za njegovo čim samostojnejše življenje in vključenost v skupnost.

**K 12. členu:**

Osebe, ki pridobijo status invalida po tem zakonu, so osebe z zelo težko invalidnostjo. Težko se naučijo najbolj preprostih vsakdanjih opravil npr. opravljanje vsakodnevne rutine kot je pogovor, pomoč pri športnih aktivnostih, pomoč pri razumevanju navodil, ipd. in če se jih uspejo naučiti, potrebujejo stalno pomoč, da že pridobljene veščine tudi ohranjajo. Če jih okolica pri tem neprestano ne spodbuja in opominja, jih zelo hitro pozabijo. Poleg tega pa se njihovo okolje v času spreminja, tudi krog socialnih stikov, v času življenja pa se spreminjajo tudi sami. S storitvami socialnega vključevanja je treba tudi najtežjim invalidom zagotavljati prilagajanje na nove razmere z učenjem novih spretnosti in veščin, da se ohrani njihovo življenje v skupnosti in vključujočem okolju brez vključevanja v ustanove. Le tako lahko država zagotavlja najtežjim invalidom enakopravno in enakovredno življenje ter preprečuje njihovo osamljenost in izločevanje iz skupnosti. Zavedati se moramo, da tudi najtežji invalidi našo skupnost bogatijo s svojo drugačnostjo in sodelovanjem ter skrbijo za boljšo družbo.

**K 13. členu:**

Treba je vedeti, da najtežji invalidi, ki pridobijo status po tem zakonu, zaradi invalidnosti niso sposobni živeti sami. Veliko jih je vključenih v socialnovarstveno storitev institucionalnega varstva, še več jih kljub njihovi odraslosti živi pri starših, dokler so ti še živi in zmorejo poskrbeti zanje. Slej ko prej pa se morajo najtežji invalidi vključiti v institucionalno varstvo, kjer programi in pogoji prebivanja niso prilagojeni specifiki te populacije, sami invalidi pa niso »prilagojeni« novemu – drugačnemu načinu prebivanja. Opozoriti je treba tudi na vodilo ne le držav članic Evropske unije, ampak tudi drugih držav po svetu – to je proces deinstitucionalizacije. Proces teče v smeri zagotavljanja samostojnega prebivanja oziroma življenja oseb, ki iz kakršnega koli razloga ne zmorejo prebivati same, v manjših bivalnih skupnostih ob pomoči drugih oseb. Ponekod v tujini so take oblike prebivanja že dobro razvite, prav tako storitve socialnega vključevanja, ki tako prebivanje omogočajo. Vendar je treba vedeti, da je treba najtežje invalide za samostojno prebivanje s podporo že pred tem ustrezno pripraviti in usposobiti. Ko do samostojnega prebivanja ali življenja v manjši bivalni skupnosti dejansko pride, pa je treba še vedno v večji ali manjši meri poskrbeti za storitve socialnega vključevanja, ki zagotavljajo »varno bivanje«. Potrebno jih je naučiti vsakodnevne rutine, skrbi zase, življenja doma, gospodinjskih opravil, skrbi za dom in pomoč drugim, ....

**K 14. členu:**

Poseben poudarek želimo nameniti starejšim invalidom, ki vsekakor živijo ali želijo živeti na drugačen način, kot mlajši invalidi. Zaradi starosti njihove zmožnosti upadajo, življenjski ritem se upočasni, pa vendar je treba poskrbeti, da tudi starejši invalidi ostajajo aktivni v skupnosti na njim prilagojen način. Razviti je treba programe in storitve za uresničitev tega cilja, da bo tudi najtežjim invalidom omogočeno »aktivno staranje«. Potrebno je skrbeti za medosebne stike in odnose, pomoč pri gibanju, potrebnih veščin za življenje v skupnosti, družbi in državi.

**K 15. členu:**

Člen ureja postopek pridobitve pravice do storitev socialnega vključevanja. Invalid, njegov zakoniti zastopnik ali skrbnik vlogo za pridobitev pravice do storitev socialnega vključevanja vloži pri centru za socialno delo, ki so pristojni glede na kraj bivanja invalida. Center za socialno delo imenuje strokovno komisijo, ki pri vsakem invalidu individualno oceni, katere storitve potrebuje. Člani strokovne komisije za ocenjevanje potreb posameznega invalida po storitvah socialnega vključevanja so imenovani z liste izvedencev po zakonu, ki ureja osebno asistenco. Izvedenci bodo ustrezno izobraženi že za ugotavljanje potreb po storitvah osebne asistence, ki so podobne storitvam socialnega vključevanja za življenje v skupnosti, zato je smiselno, da se isti izvedenci še dodatno izobrazijo, da bodo lahko ocenjevali še potrebe po storitvah socialnega vključevanja. Tudi pri storitvah socialnega vključevanja, enako, kot pri storitvah osebne asistence, je pripravljavec vsebin inštitut.

Invalid, ki bo imel priznano pravico do storitev socialnega vključevanja, njegov zakoniti zastopnik ali skrbnik bo z izbranim izvajalcem sklenil dogovor, v katerem se bosta skupaj dogovorila o času in načinu izvajanja storitev glede na potrebe invalida.

Z nudenjem storitev socialnega vključevanja najtežjim invalidom bomo sledili določbam konvencije ter jim omogočili samostojno življenje in vključevanje v skupnost.

**K 16. členu:**

Življenje, tudi življenje invalidov, se neprestano spreminja in s tem se spreminjajo tudi potrebe ljudi. Če se bodo potrebe invalida spremenile, lahko invalid, njegov zakoniti zastopnik ali skrbnik predlaga ponovno oceno potreb po storitvah socialnega vključevanja. Lahko se ugotovi, da katere od storitev socialnega vključevanja za invalida niso več potrebne ali jih invalid potrebuje v drugačnem obsegu, lahko pa invalid potrebuje nove, drugačne storitve socialnega vključevanja. V takem primeru bo center za socialno delo znova imenoval strokovno komisijo, ki bo ocenila potrebe invalida. Na podlagi mnenja strokovne komisije bo center za socialno delo izdal novo odločbo.

**K 17. členu:**

Člen ureja pravico invalida, njegovega zakonitega zastopnika ali skrbnika do pritožbe. Pritožbeni organ je ministrstvo, pristojno za invalidsko varstvo.

**K 18. členu:**

Invalidi bodo storitve socialnega vključevanja izvajalcem v skupnosti plačevali z vrednotnicami, ki jih bodo prejeli od centra za socialno delo.

**K 19. členu:**

Pravice iz prvega in drugega poglavja tega zakona se krijejo iz proračuna Republike Slovenije. Če so istovrstne storitve socialnega vključevanja invalidu priznane po drugih predpisih, lahko invalid sam izbere, katero od obeh pravic bo užival.

**K 20. členu:**

Glede zbiranja, obdelovanja in hranjenja podatkov, potrebnih za izvajanje zakona, veljajo določbe zakona, ki ureja varstvo osebnih podatkov.

Za namene statistične obdelave se uporabljajo anonimizirani podatki. Podatke lahko obdelujejo ustanove, ki jih za to pooblasti ministrstvo, pristojno za invalidsko varstvo.

**K 21. členu:**

Podatki o upravičencih po zakonu se vodijo v informatizirani obliki. Centralno zbirko podatkov upravlja in obdeluje ministrstvo, pristojno za invalidsko varstvo. Rok za hrambo podatkov je deset let.

**K 22. členu:**

Podatki, ki se zbirajo v centralni zbirki podatkov, se zajemajo iz zbirk podatkov, ki jih vodijo za to pooblaščeni organi in organizacije. O pridobivanju podatkov iz zbirk podatkov pooblaščenih organov in organizacij ni potrebno soglasje oseb, na katere se podatki nanašajo.

**K 23. členu:**

Za storitve socialnega vključevanja, navedene v zakonu, je treba pripraviti podrobnejši nabor in vsebino, pri čemer bo ministrstvo, pristojno za invalidsko varstvo, sodelovalo z inštitutom.

**K 24. členu:**

Invalidi, ki so pridobili status po Zakonu o družbenem varstvu duševno in telesno prizadetih oseb, ohranijo enak status in pravice ter zanje ne bo potrebna ponovna ocena in pridobivanje statusa za ohranitev pravic po novem zakonu.

Invalidi, ki imajo status invalida po Zakonu o družbenem varstvu duševno in telesno prizadetih oseb in jim je priznana pravica do dodatka za tujo nego in pomoč, ohranijo dodatek tudi po začetku veljavnosti novega zakona, pri čemer se dodatek preimenuje v dodatek za pomoč in postrežbo.

**K 25. členu**

Člen določa prenehanje veljavnosti Zakonu o družbenem varstvu duševno in telesno prizadetih oseb.

**K 26. členu:**

Člen določa začetek uporabe III. poglavja zakona.

**K 27. členu**

Zakon začne veljati 1. januarja 2019.

**IV. BESEDILO ČLENOV, KI SE SPREMINJAJO**

/

**V. PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU**

/

**VI. PRILOGE**

* MSP Test
* Pravilnik o naboru in vsebini storitev socialnega vključevanja ter pogojih za izvajanje posameznih storitev socialnega vključevanja